- Hindi News
- National
- अभद्रता का आरोप, युवाओं ने नपाध्यक्ष पति के पुतले को चप्पलों से पीटा फिर जलाया
अभद्रता का आरोप, युवाओं ने नपाध्यक्ष पति के पुतले को चप्पलों से पीटा फिर जलाया
पाटाखेड़ा क्षेत्र में श्मशान के पास कचरा डालने का मामला थम नहीं रहा है। बुधवार को कचरे का विरोध कर रही रामबोलो समिति और बाबा मठारदेव युवा मित्र मंडल के सदस्यों और नगर पालिका अध्यक्ष पति के बीच कहा-सुनी हो गई। विवाद इतना बढ़ की समिति सदस्य नपाध्यक्ष पति के खिलाफ सड़कों पर उतर आए और विरोध प्रदर्शन करते हुए जयस्तंभ चौक पर उनके पुतले को पहले पैर से चप्पल निकालकर पीटा उसके बाद आग के हवाले कर दिया। हालांकि पूरे मामले में नपाध्यक्ष के पति ने किसी तरह की अभद्रता करने से इंकार किया है।
नपा के पास कचरा फेंकने के लिए ट्रेचिंग ग्राउंड नहीं है। नपा शहर से कचरा इकट्ठा कर अस्थाई तौर पर श्मशान घाट के पास इकट्ठा करती है। पॉलीथिन और कचरा उड़ने से परेशान लोगों ने इसका विरोध शुरू कर दिया था। रामबोलो समिति और बाबा मठारदेव मित्र मंडल पिछले पांच-छह दिनों से अभियान चला रहे हैं। मगर, नगर पालिका कचरा फेंक ही रही है। परेशान युवा श्मशान के पास पहरा दे रहे हैं। समिति के मुताबिक बुधवार सुबह नपा अध्यक्ष मीनाक्षी मोहबे के पति किशोर मोहबे ने कथित रूप से कहा कचरे के मुद्दे पर आप को वन विभाग नहीं जाना चाहिए था। मोक्षधाम व कब्रिस्तान में न तो मुर्दा जलने दूंगा और न गाड़ने दूंगा। कोई समिति मेरा कुछ नहीं बिगाड़ सकती। समिति सदस्यों विनोद बेले, बिल्लू, जित्तू पवार, महाकाल, सन्नी चतुर्वेदी समेत अन्य ने रोष स्वरूप दोपहर में जय स्तंभ से रैली निकाली। एसडीओपी एसपी दुबे को ज्ञापन सौंपकर कार्रवाई की मांग की। वहीं जय स्तंभ पर किशोर मोहबे का पुतला फूंका।
सारनी. जयस्तंभ चौक पर नपाध्यक्ष के पुतले को पैर से चप्पल निकालकर पीटते हुए युवा।
मुलाकात हुई, अपशब्द का प्रयोग नहीं किया
समिति के युवाओं के साथ श्मशान घाट के पास मुलाकात हुई थी। वन विभाग ने कचरा गाड़ी रोकने की बात पर सिर्फ इतना कहा ऐसे में तो वे शवों को भी रोक देंगे। इसी बात को समिति सदस्यों ने मुद्दा बना लिया है। अभद्रता जैसी कोई बात नहीं है। उन्हें गलतफहमी हुई है। किशोर मोहबे, नगर पालिका अध्यक्ष पति
नोटिस देकर कचरा डालने से मना किया है
नगर पालिका को नोटिस देकर कचरा डालने को मना किया है। उन्होंने इसे रोक भी दिया है। यदि यहां कचरा डाला जाएगा तो संबंधित के खिलाफ वन अधिनियम के तहत केस दर्ज किया जाएगा। सतीश महिवाल, एसडीओ, फारेस्ट सारनी
वैकल्पिक व्यवस्था कर रहे हैं
नपा के पास ट्रेंचिंग ग्राउंड नहीं है। इसकी वैकल्पिक व्यवस्था के लिए दो-तीन स्थानों पर सर्वे किया है। शिकायत करने आए युवाओं को भी इसकी जानकारी दी थी। 10 दिनों का समय मांगा था। वैसे भी पूरे जिले का एक ही ट्रेचिंग ग्राउंड बनेगा। जो जिला मुख्यालय पर होगा। चोरपांढरा की जमीन लेने की कार्रवाई तेज की गई है। अशोक शुक्ला, सीएमओ, नपा सारनी
वन विभाग ने नपा को नोटिस दिया कचरा फेंका तो केस दर्ज होगा
नगर पालिका क्षेत्र का कचरा श्मशान घाट के पास वन भूमि पर डाले जाने की सूचना के बाद वन विभाग ने सर्वे कराया और नगर पालिका को नोटिस दिया। जिसमेें लिखा है यदि नपा यहां कचरा फेंकती हैं तो वन विभाग केस दर्ज करेगा। वन विभाग की सख्ती के बाद नगर पालिका ने वहां कचरा फेंकना बंद कर दिया है।
एश डेम के पास तलाश रहे कचरा फेंकने जमीन
नपा रोज 10 कचरा-टीपरों से सुबह और शाम का कचरा इकट्ठा कर श्मशान के पास और पाथाखेड़ा में बाजार के आस-पास डालती रही है। अब वन विभाग की आपत्ति के बाद समस्या गंभीर है। नपा ने एश डेम के पास जमीन का सर्वे किया है। अस्थाई उपयोग के लिए इसकी अनुमति लेने की तैयारी है।
हस्तांतरित नहीं हो पाई जमीन, ट्रेंचिंग ग्राउंड की समस्या बरकरार
नपा ने चाेर पांढरा के पास ट्रेंचिंग ग्राउंड के लिए जमीन देखी है। इसमेें ग्राम पंचायत की आपत्ति आ गई थी। फिलहाल राजस्व विभाग ने जमीन हस्तांतरित नहीं की है। इसमें ही मामला अटका पड़ा है। सेनेटरी इंस्पेक्टर केके भावसार ने बताया नगर पालिका ने जमीन हस्तांतरण संबंधित कार्रवाई करीब पूरी कर ली है। जमीन मिलते ही इसका उपयोग ट्रेंचिंग ग्राउंड के रूप में होगा। लेकिन तब तक कचरा डालने की परेशानी ही रहेगी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva